Erõs földrengés volt a Fülöp-szigetek déli részén
Legkevesebb négy ember meghalt, több mint százhúsz megsérült. Sok épület és az energiahálózat egy része megrongálódott.
Erõs földrengés volt a Fülöp-szigetek déli részén, legkevesebb négy ember életét vesztette, több mint százhúsz megsérült, sok épület és az energiahálózat egy része megrongálódott, fennakadások keletkeztek a közlekedésben - közölték szombaton hivatalosan.
A 6,5-es erõsségû földmozgás helyi idõ szerint pénteken késõ este történt Surigao del Norte tartományban. Középpontja a tartományi székhelytõl, Surigaótól 14 kilométerrel északnyugatra volt, viszonylag kis mélységben, 11 kilométerrel a felszín alatt - közölte az országos földrengéstani és vulkanológiai intézet egyik illetékese. Több mint száz utórengés is volt.
    
Szombaton megnyitották az iskolákat a tartományban azoknak, akiknek szállásra van szükségük.
    
A haláleseteket lehulló törmelékek, tárgyak okozták - közölte a katasztrófavédelem egyik tisztségviselõje. Csak a tartományi székhelyen 126 sérültrõl tudnak - tette hozzá.
    
A surigaói repülõteret lezárták, mert repedések keletkeztek a leszállópályákon, és hasonló károk miatt vált járhatatlanná több közút is. A tartomány sok épülete áram nélkül maradt.
külföldi hírek földrengés Fülöp-szigetek